லோக்மான்ய திலக் தோட்டம்

**லோக்மான்ய திலக் கார்டன்***(Lokmanya Tilak Garden)* என்று அழைக்கப்படும் ', விக்டடோாியா காா்டன் இந்தியாவின் குசராத்து மாநிலம், அகமதாபாத்தில் அமைந்துள்ள ஒரு நகர்ப்புறப் பூங்காவாகும். இது 1897-ல் விக்டோரியா மகாராணியின் வைர விழாவைக் கொண்டாடும் விதமாக முன்மொழியப்பட்டு, 1905-ல் திறக்கப்பட்டது. இதில் லோக்மான்ய திலக் மற்றும் மகாகுசராத் இயக்கம் ஆகியவற்றுக்கு அர்ப்பணிக்கப்பட்ட நினைவுச்சின்னங்களுடன்  இனனனும்  சில நினைவுச்சின்னங்கள் உள்ளன. இது 2021-ல் புதுப்பிக்கப்பட்டு புனரமைக்கப்பட்டது. இதில் நடைபாதைகள், மையப் புல்வெளி, இசை மேடை, வன நடைபாதை, புதிர்த் தோட்டம், சிறுவர் விளையாட்டுப் பகுதி மற்றும் குடிமை வசதிகள் இடம்பெற்றுள்ளன.
## அமைவிடம்
லோக்மான்ய திலக்  தோட்டம், கிழக்குக் கரையில் உள்ள பழைய அகமதாபாத்தையும், சபர்மதி ஆற்றின் மேற்குக் கரையில் வளர்ந்துள்ள புதிய நகரத்தையும் இணைக்கும் எல்லிசு பாலத்தின் கிழக்கு முனையில் அமைந்துள்ளது. இந்த தோட்டம் எல்லிசு பாலத்திற்கு தொாலைவில்  பத்ரா கோட்டை, சம்-இ-மசுசித், சிஎன்ஐ தேவாலயம், ஐ.பி. மிசன் பள்ளி மற்றும் அகமதாபாத்து டவுன் கால் ஆகியவற்றிற்கு அருகில் அமைந்துள்ளது.
## வரலாறு
விக்டோரியா மகாராணியின் வைர விழாவைக் கொண்டாடும் விதமாக, 1897 ஆம் ஆண்டு மே 31 ஆம் தேதி நகரத்தின் உயர்மட்ட குடிமக்கள் குழுவால் இந்த தோட்டம் முன்மொழியப்பட்டது. ஒரு பழைய சிறை தோட்டத்தின் நிலம் 1901 ஆம் ஆண்டில் பிரித்தானிய அரசாங்கத்தால் அகமதாபாத்து நகராட்சிக்கு ஒப்படைக்கப்பட்டது. இதற்கான நிதி பொதுமக்களிடமிருந்தும் அரசாங்கத்திடமிருந்தும் திரட்டப்பட்டது. அடிக்கல் நாட்டு விழா 1902 ஆம் ஆண்டு சனவரி 9 ஆம் தேதி நடைபெற்றது. இந்த தோட்டம் 1905 ஆம் ஆண்டில் பொதுமக்களுக்காக திறக்கப்பட்டது. இதில் ஒரு இசை மேடை இருந்தது, அங்கு 1906 ஆம் ஆண்டிலிருந்து சில ஆண்டுகளுக்கு வாரந்தோறும் ஒரு இசைக்குழு நிகழ்ச்சிகளை நடத்தியது. இந்த தோட்டம் இந்தியாவின் மிகப் பழமையான தோட்டங்களில் ஒன்றாகக் கருதப்படுகிறது மற்றும் நாட்டில் உள்ள மூன்று விக்டோரியா தோட்டங்களில் ஒன்றாகும்; மற்றவை மும்பை மற்றும் கொல்கத்தாவில் உள்ளன.
1917 திசம்பர் 13 அன்று, நகரம் பிளேக் நோயிலிருந்து மீண்டபோது, ​​இந்த தோட்டத்தில் ஒரு விழா நடைபெற்றது.  1918 நவம்பர் 27 அன்று, முதலாம் உலகப் போரின் முடிவைக் கொண்டாடும் விழா இங்கு நடைபெற்றது.
ஆற்றின் மேற்குப் பகுதியில் நகரம் வளர்ந்ததாலும், ஆற்றங்கரையிலிருந்து  மிக தொலைவில் இருந்ததாலும் ,இந்தத் தோட்டம் பல ஆண்டுகளாக  மக்களால் புறக்கணிக்கப்பட்டது. ஆகத்து 2021 முதல், அனிகேத் பகவத் தலைமையிலான பிரபாகர் பி பகவத் என்ற நில வடிவமைப்பு நிறுவனம், டொரண்ட் குழுமத்தின் இலாப நோக்கற்ற பிரிவான யு. என். மேத்தா அறக்கட்டளையின் பிரதிதி முயற்சி மற்றும் அகமதாபாத் மாநகராட்சி  ஆகியவற்றுடன் இணைந்து இந்த தோட்டத்தை புதுப்பித்து மறுவடிவமைப்பு செய்தது. நினைவுச்சின்னங்கள் புதுப்பிக்கப்பட்டன மற்றும் பொது வானொலி, இசை மேடை போன்ற தோட்டத்தின் பழைய அம்சங்கள் மீட்டெடுக்கப்பட்டன.  இந்த மறுவடிவமைப்பிற்கு ₹10 கோடி (US$1.2 இருமடி ஆயிரம்) செலவானது.

= நினைவுச்சின்னங்கள் =

### விக்டோரியா மகாராணி சிலை

1910 ஆம் ஆண்டு சனவரி 7 ஆம் தேதி, விக்டோரியா மகாராணியின் சிலை தோட்டத்தில் நிறுவப்பட்டு, அகமதாபாத்து ஆணையர் திரு. பாரோவால் திறந்து வைக்கப்பட்டது. இது மும்பையைச் சேர்ந்த கண்பத்ராவ் காசிநாத் மத்ரே என்பவரால் கராரா பளிங்குக் கல்லில் வடிவமைக்கப்பட்டு செதுக்கப்பட்டது. ஏழு அடி உயரமுள்ள இந்தச் சிலை, மகாராணி ஒரு அரச நாற்காலியில் அமர்ந்திருப்பது போலவும், நுணுக்கமான சித்திரத் துன்னல் வேலைப்பாடு வேலைப்பாடுகள் கொண்ட அரச ஆடைகளை அணிந்திருப்பது போலவும், தலையில் கிரீடத்துடனும், கைகளில் ஒரு பூகோள உருண்டை மற்றும் செங்கோலுடனும் காட்சியளித்தது. சிலைக்குப் பின்னால் தெரியும் அரச நாற்காலியின் 
கல் விதானமும் உயரமான பின்புறமும் குளிர்-நீல இந்திய பளிங்குக் கல்லால் செய்யப்பட்டிருந்தன.பின்னர், சில பகுதிகளில் சேதமடைந்திருந்த இந்தச் சிலை, சன்ஸ்கார் கேந்திராவிற்கு மாற்றப்பட்டது. அதன் காலியான விதானம் இன்னும் தோட்டத்தில் உள்ளது.

### லோக்மான்ய திலக் சிலை
28 பெப்ரவரி 1929 அன்று, மகாத்மா காந்தி தோட்டத்தில் லோக்மான்ய திலக்கின் வெண்கல சிலையை திறந்து வைத்தார். இது பரோடாவைச் சேர்ந்த மகாதேவ் காசிநாத் கோல்கட்கரால் வடிவமைக்கப்பட்டது. வல்லபாய் படேல் தலைமையிலான அகமதாபாத்து நகராட்சிக்கும், பிரித்தானிய நிர்வாகிகளுக்கும் இடையே இந்த சிலை ஒரு முரண்பட்ட நிகழ்வாக இருந்தது. இதன் கட்டுமானச் செலவு ரூ. 15,000 ஆகும், இதில் ரூ. 10,000 அகமதாபாத் நகராட்சியால் வழங்கப்பட்டது, மீதமுள்ள தொகை பொதுமக்களிடமிருந்து திரட்டப்பட்டது. அதன் பீடத்தில் "சுயராச்சியம் எனது பிறப்புரிமை" என்று பொறிக்கப்பட்டுள்ளது.
### மகாகுசராத் சாகித் சுமராக்
1956 ஆம் ஆண்டு ஆகத்து 8 ஆம் தேதி, அகமதாபாத்தைச் சேர்ந்த சில கல்லூரி மாணவர்கள் தனி மொழிவாரி மாநிலம் கோரி லால் தர்வாசா அருகே உள்ள உள்ளூர் காங்கிரசு இல்லத்திற்குச் சென்றனர். காவல்துறை நடத்திய துப்பாக்கிச் சூட்டில் ஐந்து முதல் எட்டு மாணவர்கள் உயிரிழந்தனர்.
மகாகுசராத் இயக்கத்தின் இந்த நிகழ்வை நினைவுகூரும் வகையில், மகாகுசராத் சாசித் சுமராக் அந்தத் தோட்டத்தில் அமைக்கப்பட்டது.
மரணங்கள் நிகழ்ந்த காங்கிரவசு மாளிகையிலிருந்து இந்த நினைவிடம் தள்ளி அமைந்திருந்ததால், அது எதிர்க்கப்பட்டு, காங்கிரசு மாளிகைக்கு அருகில் மற்றொரு நினைவிடம் கட்டப்பட்டது.
### நானாவட்டி நினைவு நீரூற்று
டாக்டர் பைராம்சி கோர்மசுசி நனாவட்டி, ராயல் காலேஜ் ஆஃப் சர்ஜன்ஸின் ஃபெலோஷிப் (எவ் ஆா் சி எசு) பெற்ற நகரத்தின் முதல் மகப்பேறு மருத்துவர் ஆவார். தன்பாய் அவரது மனைவி. இந்த பார்சி தம்பதியருக்கு ஃப்ரென்னி மற்றும் டாக்டர் பச்சூ என்ற இரண்டு மகள்களும், பால் என்ற புனைப்பெயர் கொண்ட ஃபிரோசு என்ற மகனும் இருந்தனர். ஃபிரோசு 26 திசம்பர் 1910 அன்று தனது 19 வயதில் இறந்தார். அவரது மரணத்திற்கான காரணம் குறித்து எந்த தகவலும் இல்லை. நனாவட்டி நினைவு நீரூற்று, 1912 ஆம் ஆண்டில் தம்பதியரால் அவர்களின் மகன் ஃபிரோசின் மரணத்தை நினைவுகூரும் வகையில் நன்கொடையாக வழங்கப்பட்டது.இது 2016 ஆம் ஆண்டில் ஏஎம்சியின் பாரம்பரியத் துறையால் ₹4.5 லட்சம் (US$5,300) செலவில் புதுப்பிக்கப்பட்டது.
இந்தக் கல் நீரூற்றில் குழந்தைகளின் நுணுக்கமான சிற்ப வேலைப்பாடுகள் இடம்பெற்றுள்ளன. அதன் பீடத்தின் மையத்தில், உறுதிப்படுத்தப்படாத போதிலும், ஃபிரோசு எனக் கருதப்படும் ஒரு ஆண் முகம் உள்ளது. நீரூற்றில் உள்ள இரண்டு பளிங்குக் கல்வெட்டுகளில், ஆங்கிலம் மற்றும் குசராத்தி ஆகிய இரு மொழிகளிலும் ஃபிரோசுக்கான புகழுரைகள் பொறிக்கப்பட்டுள்ளன. மேலும், "விடியல் தோன்றி, நிழல்கள் விலகி ஓடும் வரை" என்று கூறும் ஒரு பைபிள் வசனமும் அதில் பொறிக்கப்பட்டுள்ளது.

### எசு இ டபிள்யு எ தகடு
1972 ஏப்ரல் 12 அன்று, எலா பட் இங்கு ஒரு பெண்கள் குழுவின் கூட்டத்திற்குத் தலைமை தாங்கினார், இதன் விளைவாக சுயதொழில் செய்யும் பெண்கள் சங்கம்  நிறுவப்பட்டது. 2023 பிப்ரவரி 5 அன்று, எசு இ டபிள்யு எ-வின் 50வது ஆண்டு விழாவை முன்னிட்டு, 2022-ல் பட் நட்ட ஆலமரத்திற்கு அருகில் கிலாரி கிளிண்டன் ஒரு நினைவுப் பலகையைத் திறந்து வைத்தார்.

## அம்சங்கள்
இந்தத் தோட்டம் சுமார் 28,260 சதுர மானி (304,200 சதுர அடி) பரப்பளவில் பரவியுள்ளது. பல வரலாற்று நினைவுச்சின்னங்களைத் தவிர, இதில் இசை மேடையுடன் கூடிய ஒரு மையப் புல்வெளி சதுக்கமும் உள்ளது. மற்ற அம்சங்களில் பழைய நீர் தோட்டங்கள், நடைபாதைகள், இருக்கை வசதிகள், குழந்தைகள் விளையாட்டுப் பகுதி, கைப்பந்து மைதானம், திறந்தவெளி உடற்பயிற்சிக் கூடம், நீரூற்றுகள், கழிப்பறைகள், ஒரு நீர்த்தேக்கம் மற்றும் குடிநீர் வசதி ஆகியவை அடங்கும். இதில் ஒரு வன நடைபாதை மற்றும் ஒரு புதிர்த் தோட்டமும் உள்ளது. இதில் 2.5 கி.மீ நீளமுள்ள மெதுவோட்டப் பாதை உள்ளது. அகமதாபாத்தில் முதல் பொது வானொலி அலைவாங்கிக் கோபுரத்தை இந்தத் தோட்டம் நிறுவியதாகவும், நகரில் இன்னும் பொது வானொலி அலைவாங்கிக் கோபுரத்தைக் கொண்டிருக்கும் ஒரே தோட்டம் இது என்றும் கூறப்படுகிறது. கடந்த காலத்தில் இங்கு ஒரு துப்பாக்கிச் சுடும் பயிற்சித் தளமும் பாறைத் தோட்டங்களும் இருந்தன. இந்தத் தோட்டத்தில் ஒரு மசார் (கல்லறை மாடம்) உள்ளது.
இந்தத் தோட்டத்தில் 30-க்கும் மேற்பட்ட வெவ்வேறு இனங்களைச் சேர்ந்த சுமார் 785 மரங்களும், 100-க்கும் மேற்பட்ட இனங்களைச் சேர்ந்த 35,000-க்கும் மேற்பட்ட பூக்கும் புதர்கள் மற்றும் புற்களும் உள்ளன. இதில் சுமார் 120 ஆண்டுகள் பழமையான ஒரு பெரிய பாரம்பரிய பாவோபாப் மரம் உள்ளது.
## கலாச்சாரம்
1950-களில் இருந்து ஒவ்வொரு ஞாயிற்றுக்கிழமையும் பூங்காவின் மேற்குப் பகுதிக்கு அருகில் ரவிவாரி அல்லது குசாரி பசார் என்ற பெயரில் ஒரு சந்தை கூடுகிறது; இது 15-ஆம் நூற்றாண்டு குசராத்து சுல்தானியத்தில் இருந்து நிறுவப்பட்ட ஒரு பாரம்பரியம்.

தினமும் 2,500 முதல் 3,000 பேரும், ஆண்டுக்கு 10-11 லட்சம் பேரும் இந்தப் பூங்காவிற்கு வருகிறார்கள்.

2024-ல் குசராத்து மாநிலத்தின் வீட்டுவசதி மற்றும் நகர்ப்புற விவகாரங்கள் அமைச்சகத்தால் நடத்தப்பட்ட நகர அழகுப் போட்டியில், பசுமை வெளிப் பிரிவில் இது முதல் விருதை வென்றது.
## இதனையும் காண்க
* புல்வெளித் தோட்டம்
* பரிமாள் தோட்டம்
* சூழலியல் பூங்கா
## மேற்கோள்கள்

பகுப்பு:அகமதாபாத்தில் உள்ள பூங்காக்கள்
பகுப்பு:இந்தியப் புவியியல்